ไทยสมุทรฯ ส่ง 2 กรมธรรม์ใหม่กวาดเบี้ยโค้งสุดท้าย
ไทยสมุทรฯ ฟิตจัด ส่ง 2 กรมธรรม์ใหม่กวาดเบี้ยโค้งสุดท้ายปี 53
15 ต.ค. 2553

ไทยสมุทรฯ ฟิตจัด ส่ง 2 กรมธรรม์ใหม่กวาดเบี้ยโค้งสุดท้ายปี 53
นางนุสรา บัญญัติปิยพจน์ กรรมการผู้จัดการ บริษัท ไทยสมุทรประกันชีวิต เปิดเผยว่า บริษัทฯ ได้เปิดตัวกรมธรรม์ประกันชีวิตใหม่จำนวน 2 กรมธรรม์ ได้แก่ “ไทยสมุทร สะสมทรัพย์ 10/4 ควบ PA” และ “กรมธรรม์ Senior Happy 2” โดยกรมธรรม์ “ไทยสมุทร สะสมทรัพย์ 10/4 ควบ PA” คือการนำกรมธรรม์ 10/4 เดิมที่ให้ความคุ้มครอง 10 ปี แต่จ่ายเบี้ยเพียง 4 ปี  ซึ่งได้นำเสนอในปี 2552 และเป็นกรมธรรม์ที่ได้รับความนิยมอย่างมากจากลูกค้าด้วยอัตราผลตอบแทนสูง มาเสนอคู่กับกรมธรรม์คุ้มครองอุบัติเหตุและค่ารักษาพยาบาล ความคุ้มครองในช่วง 5 ปีแรกของการเอาประกัน ส่งผลให้ผู้เอาประกันได้รับความคุ้มครองอย่างคุ้มค่าทั้งกรณีเสียชีวิตธรรมดาและกรณีเสียชีวิตจากอุบัติเหตุ สูงสุดถึง 5 ปี  
สำหรับ ผลประโยชน์กรณีครบกำหนดสัญญาจะได้รับเงินคืนมากกว่าเบี้ยประกันรวมที่ชำระตลอดสัญญาซึ่งคิดเป็น 550% ของทุนประกันเริ่มต้น นอกจากนี้ เบี้ยประกัน 10/4 ยังสามารถนำไปหักลดหย่อนภาษีได้อีกด้วย โดยสามารถสมัครกรมธรรม์ง่ายๆ เพียงเป็นผู้ที่มีอายุระหว่าง 20-70 ปี ไม่ต้องตรวจสุขภาพและไม่ต้องตรวจ HIV จำนวนเงินเอาประกันขั้นต่ำ 1 หมื่นบาท สำหรับการชำระเบี้ยประกันเปิดรับเป็นรายปีเท่านั้นโดยใช้อัตราเบี้ยประกันเดียวกันทั้งเพศชายและเพศหญิง
สำหรับ “กรมธรรม์ Senior Happy 2” เป็นการพัฒนาจากกรมธรรม์ Senior Happy เดิม ที่ได้รับความนิยมสูงจากผู้ที่อยู่ในวัยเกษียณมาปรับปรุงเพื่อเพิ่มสิทธิประโยชน์เพื่อเพิ่มความอุ่นใจให้คนวัยเกษียณมากขึ้น โดยเปิดรับช่วงอายุในการรับประกันมากขึ้นตั้งแต่อายุ 50 ปี ถึง 75 ปี จากเดิมอายุ 55 ถึง 70 ปี สมัครได้โดยไม่ต้องตรวจสุขภาพและ HIV และไม่ต้องแถลงสุขภาพ รับเงินคืนเมื่ออายุครบ 85 ปี และได้รับผลประโยชน์กรณีเสียชีวิตที่เพิ่มขึ้นโดยหากเสียชีวิตในปีกรมธรรม์ที่ 1 ของการเอาประกัน จะได้รับผลประโยชน์ 103% ของเบี้ยประกันที่ชำระ  ส่วนในปีกรมธรรม์ที่ 2 จะได้รับผลประโยชน์ 105% ของเบี้ยประกันที่ชำระแล้ว และอีก 100% ของทุนประกันภัย
ในกรณีเสียชีวิตจากอุบัติเหตุ ในปีที่ 1 และปีที่ 2 ส่วนในปีกรมธรรม์ที่ 3 เป็นต้นไป จะได้รับความคุ้มครอง 100 เปอร์เซนต์ของทุนประกันภัยทั้งกรณีเสียชีวิตธรรมดาและเสียชีวิตจากอุบัติเหตุ สำหรับจำนวนทุนประกันขั้นต่ำของกรมธรรม์ Senior Happy 2 คือ  5 หมื่นบาท ขณะที่ทุนประกันขั้นสูงสุดอยู่ที่  2 แสนบาท และหากผู้เอาประกันมีชีวิตอยู่จนครบสัญญา จะได้รับผลประโยชน์คืน 100% ของทุนประกัน ทั้งนี้ การชำระเบี้ยประกันเปิดรับเป็นรายปีเท่านั้น